text: Kæmpe kulskib på besøg i Esbjerg
  10 oktober 2012 kl. 13.30
  Havnen i Esbjerg har i disse dage besøg af det store kulskib, Nord Aquila, der kommer halvtomt for overhovedet at kunne komme ind i havnen.
  Nord Aquila er med sine 225 meter et af de største kulskibe, der har anløbet havnen. Det oplyser skibets agent, Mark Gullitz.
  Skibet kommer med kul fra en mine på Svalbard og for overhovedet at kunne komme ind i havnen i Esbjerg er skibet halvtomt. Havde det været fuldt lastet ville skibet stikke så dybt, at der ikke ville være vand nok i indsejlingen til Esbjerg Havn.
  I løbet af 48 timer bliver der losset godt 46.000 ton kul fra skibet. Derefter sejler skibet videre ved førstkommende højvande.
  
  
  
  
  